‘Eskom-man’ jaag glo oor beurtkragArgieffoto Die Ekurhuleni-metropolisiediens (EMPD) het vier motoriste, onder wie ŉ Eskom-werknemer, vir spoedoortredings in hegtenis geneem. Hoofsupt. Wilfred Kgasago, EMPD-woordvoerder, het gesê die vier motoriste is Sondag tussen 05:00 en 11:00 op die N3-suid tussen die Geldenhuys-wisselaar en die Rand Lughawe-afrit in hegtenis geneem. Volgens Kgasago is ŉ 29-jarige man in ŉ Mazda 3 teen 173 km/h vasgetrek. Hy het aangevoer hy is laat vir werk. ŉ 31-jarige man in ŉ BMW is kort daarna teen 169 km/h vasgetrek. Die man het ŉ vrou en drie kinders by hom in die motor gehad. Hy het gesê hy is op pad Durban toe. ŉ 28-jarige vrou is in ŉ Hyundai i20 teen 164 km/h vasgetrek en het ook beweer sy is laat vir werk. Volgens Kgasago het ŉ 47-jarige man in ŉ Toyota Fortuner aangevoer hy is ŉ Eskom-werknemer en dat hy met beurtkragkwessies besig was toe hy teen 162 km/h vasgetrek is. Al vier motoriste is by die Germiston-polisiestasie aangekla en sal binnekort in die Germiston-landdroshof verskyn.